Die aankondiging van die name van voorsitters van portefeuljekomitees slegs ’n dag voor sy staatsrede, werp ’n skadu oor die staatsrede en stroop enigiets wat hy vandag oor byvoorbeeld die stryd teen korrupsie sê, eintlik van geloofwaar­digheid. Hoe anders, met Bongani Bongo, Faith Muthambi, Mosebenzi Zwane, Supra Mahumapelo en Kebby Maphatsoe wat nou knus aan die spits van die belangrike komitees in die nasionale wetgewer sit?
In ’n fyn berekende skuif het Ace Magashule, ANC-bedryfshoof, toegesien dat hy self die aankondiging in die parlement behartig het. Dié duidelike uitda­ging van die mag van Ramaphosa, wat die skuiwe luidens berigte wou keer, verskerp die magstryd in die regerende party, knou die presidensiële beeld van ware staatsmanskap en demp die gees in die land.
Magashule en sy trawante stel magsontwrigting en eie gewin eerste en kry dit reg om Ramaphosa as staatshoof ál meer na ’n flou makou te laat lyk.
Hoe langer die dwarstrekkery van twee ANC-faksies in een juk gaan voortduur, hoe groter skade berokken dit die land. Dan is breekpunt verkieslik, sodat Suid-Afrika kan weet waar hy staan.
Van Ramaphosa sou wel in ’n ware kapteinsbeurt vandag verwag gewees het om beginnende by Eskom uit te stippel hoe die regering bankrot staatsonderne­mings gaan takel. Slegs só sou die ekonomie – en die land – omgekeer kon word. En sou die tweede staatsrede in vier maande as ’n wegwyser kon dien.
Hy sou moes aandui wát die sesde administrasie ná 1994 hóé gaan doen en teen wanneer – met teikens, meetinstrumente en sperdatums vir reken­skap. Sonder spesifieke uitsprake gaan die bose kringloop van armoede, werkloosheid, misdaad en ongelykheid nie gestuit word nie. Dit sou planne vir mislukte staatsondernemings, snywerk aan die staatsdiens en pragmatiese riglyne vir grondonteiening sonder vergoeding moes insluit. En oor korrupsie wil die land weet wanneer vervolging begin. Sonder ’n duidelike streep in die sand gaan niks hiervan kom nie en die land aan staatskapers uitgelewer bly. Die staatshoof moet die skeiding tussen staat en party daadwerklik bevestig, sodat duidelik blyk die land word nie uit Luthuli-huis deur ’n ANC-kader regeer nie.
Meer oor: Cyril Ramaphosa | Staatsrede | Korrupsie